REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

11 broj 06-2/336-15

27. jul 2015. godine

B e o g r a d

ZAPISNIK

58. SEDNICE ODBORA ZA FINANSIJE,

REPUBLIČKI BUDžET I KONTROLU TROŠENjA JAVNIH SREDSTAVA,

ODRŽANE 27. JULA 2015. GODINE

Sednica je počela u 9,05 časova.

 Sednicom je predsedavao Veroljub Arsić, predsednik Odbora.

 Sednici su prisustvovali članovi Odbora: Dragoljub Zindović, Suzana Šarac, Miloš Tošanić, Goran Kovačević i Momo Čolaković.

 Sednici su prisustvovali zamenici članova Odbora: Zoran Bojanić, zamenik Nikole Jolovića, Mirko Čikiriz, zamenik Žike Gojkovića, Sonja Vlahović, zamenik Radmila Kostića, Mirjana Marjanović, zamenik Dušice Nikolić i prof. dr Vladimir Marinković, zamenik dr Milorada Mijatovića.

Članovi Odbora Ivan Jovanović i Dejan Radenković pristupili su sednici u toku razmatranja prve tačke dnevnog reda.

 Sednici nisu prisustvovali Olivera Pešić, Vojislav Vujić, Zoltan Pek i Đorđe Stojšić, niti njihovi zamenici.

 Pored članova Odbora, sednici su prisustvali narodni poslanici Borislav Stefanović i Ivan Bauer.

 Na poziv predsednika Odbora, sednici su prisustvovali predstavnici Ministarstva finansija: Nenad Mijailović, državni sekretar, Ljiljana Jovanović, pomoćnik ministra, Branko Drčelić, vršilac dužnosti direktora Uprave za javni dug, Inga Šuput Đurić, rukovodilac Grupe za sistem javnih nabavki, Saša Novaković, Branka Đorđević, Danijela Đošić i Danijela Vidljinović, savetnici.

 Na predlog predsednika, Odbor je jednoglasno odlučio da se predloženi dnevni red dopuni sledećim tačkama (4-7): „Razmatranje Predloga zakona o izmenama i dopunama Zakona o javnim nabavkama, koji je podnela Vlada (broj 404-1919/15 od 25. jula 2015. godine), u načelu; Razmatranje Predloga zakona o izmenama i dopunama Zakona o javnom dugu, koji je podnela Vlada (broj 400-1922/15 od 25. jula 2015. godine), u načelu; Razmatranje Predloga zakona o potvrđivanju Ugovora o izmenama i dopunama Finansijskog ugovora između Republike Srbije i Evropske investicione banke za Projekat Klinički centri/A koji je podnela Vlada (broj 011-1915/15 od 25. jula 2015. godine); Razmatranje Predloga zakona o potvrđivanju Ugovora o izmenama i dopunama Finansijskog ugovora između Republike Srbije i Evropske investicione banke za Projekat Klinički centri/B, koji je podnela Vlada (broj 011-1916/15 od 25. jula 2015. godine).“

 Na predlog predsednika, Odbor je jednoglasno utvrdio sledeći

D n e v n i r e d:

- Usvajanje zapisnika 55, 56. i 57. sednice Odbora -

 1. Razmatranje Predloga zakona o posebnim uslovima prodaje određenih nepokretnosti u svojini Republike Srbije, koji je podnela Vlada (broj 464-1825/15 od 14. jula 2015. godine), u načelu;

2. Razmatranje Predloga zakona o izmenama i dopuni Zakona o rokovima izmirenja novčanih obaveza u komercijalnim transakcijama, koji je podnela Vlada (broj 4-1824/15 od 14. jula 2015. godine), u načelu;

3. Razmatranje Predloga zakona o obavljanju plaćanja pravnih lica, preduzetnika i fizičkih lica koja ne obavljaju delatnost, koji je podnela Vlada (broj 400-1845/15 od 16. jula 2015. godine), u načelu;

 4. Razmatranje Predloga zakona o izmenama i dopunama Zakona o javnim nabavkama, koji je podnela Vlada (broj 404-1919/15 od 25. jula 2015. godine), u načelu; 5. Razmatranje Predloga zakona o izmenama i dopunama Zakona o javnom dugu, koji je podnela Vlada (broj 400-1922/15 od 25. jula 2015. godine), u načelu;

 6. Razmatranje Predloga zakona o potvrđivanju Ugovora o izmenama i dopunama Finansijskog ugovora između Republike Srbije i Evropske investicione banke za Projekat Klinički centri/A koji je podnela Vlada (broj 011-1915/15 od 25. jula 2015. godine);

 7. Razmatranje Predloga zakona o potvrđivanju Ugovora o izmenama i dopunama Finansijskog ugovora između Republike Srbije i Evropske investicione banke za Projekat Klinički centri/B, koji je podnela Vlada (broj 011-1916/15 od 25. jula 2015. godine).

 Pre prelaska na rad po utvrđenom dnevnom redu, Odbor je jednoglasno, bez primedaba, usvojio zapisnike 55, 56. i 57. sednice Odbora.

 **Prva tačka dnevnog reda**: Razmatranje Predloga zakona o posebnim uslovima prodaje određenih nepokretnosti u svojini Republike Srbije, koji je podnela Vlada (broj 464-1825/15 od 14. jula 2015. godine), u načelu

 Nenad Mijailović, državni sekretar, predstavio je Predlog zakona o posebnim uslovima prodaje određenih nepokretnosti u svojini Republike Srbije, obrazložio razloge za njegovo donošenje i rešenja koja se predlažu. Predloženim zakonom uređuje se prodaja nepokretnosti u državnoj svojini radi ostvarivanja dodatnih prihoda budžeta, bez povećanja poreskog opterećenja za građane i privredu, u cilju stabilizacije javnog duga smanjenjem deficita, Takođe, ovim zakonom uređuje se način utvrđivanja cene predmeta prodaje i utvrđuju rokovi i način zaključenja i realizacije ugovora, na način kojim se unapređuje celokupan sistem upravljanja javnim finansijama i povećava efikasnost usluga koje država pruža građanima. Predlogom zakona predviđa se da kupci ovih nepokretnosti mogu biti isključivo pravna i fizička lica koja koriste predmet prodaje na osnovu ugovora o zakupu koji je zaključen pre 1. januara 2015. godine i koja su izmirila u celosti obavezu plaćanja zakupnine na dan podnošenja zahteva za kupovinu. Pored toga, cena po metru kvadratnom predmeta prodaje utvrđuje se u skladu sa tržišnom vrednošću koju utvrđuje poreski organ ili drugi nadležni organ, uz izuzetak da cena može biti umanjena ako je tržišna vrednost predmeta prodaje rezultat investicionih ulaganja zakupca učinjenih u prethodnih deset godina, s tim što iznos umanjenja ne može preći 25% od utvrđene tržišne vrednosti predmeta prodaje.

 U diskusiji su učestvovali: Ivan Jovanović, Goran Kovačević i Nenad Mijailović.

 Na predlog predsednika, Odbor je, većinom glasova (12 za, 1 protiv, uzdržanih nije bilo), odlučio da predloži Narodnoj skupštini da prihvati Predlog zakona o posebnim uslovima prodaje određenih nepokretnosti u svojini Republike Srbije, koji je podnela Vlada.

\*

\* \*

 Na osnovu člana 156. stav 3. Poslovnika Narodne skupštine, Odbor za finansije, republički budžet i kontrolu trošenja javnih sredstava podnosi

I Z V E Š T A J

 Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o posebnim uslovima prodaje određenih nepokretnosti u svojini Republike Srbije, u načelu.

 Za izvestioca Odbora na sednici Narodne skupštine određen je Veroljub Arsić, predsednik Odbora.

**Druga tačka dnevnog reda:** Razmatranje Predloga zakona o izmenama i dopuni Zakona o rokovima izmirenja novčanih obaveza u komercijalnim transakcijama, koji je podnela Vlada (broj 4-1824/15 od 14. jula 2015. godine), u načelu

 Branka Đorđević, savetnik u Ministarstvu finansija, predstavila je Predlog zakona o izmenama i dopuni Zakona o rokovima izmirenja novčanih obaveza u komercijalnim transakcijama, obrazložila razloge za njegovo donošenje i rešenja koja se predlažu. Predloženim izmenama i dopunom predviđeno je da se primena ovog zakona proširi i na plaćanja između subjekata javnog sektora jer je iz dosadašnje primene Zakona u praksi uočena neophodnost zakonskog regulisanja rokova izmirenja novčanih obaveza i u tom segmentu. Takođe, zaključivanjem trogodišnjeg stend baj aranžmana između Vlade Republike Srbije i Misije MMF-a vrednog oko 1,2 milijarde evra (odobren od strane Borda izvršnih direktora MMF-a 23. februara 2015. godine), Vlada se obavezala da će sprovoditi program baziran na tri osnovna stuba: ozdravljenje javnih finansija, unapređenje stabilnosti i fleksibilnosti finansijskog sektora i sprovođenje sveobuhvatnih strukturnih reformi. Jedna od preporuka MMF-a u toku pregovora odnosila se i na potrebu da se Zakonom o rokovima izmirenja novčanih obaveza u komercijalnim transakcijama urede i rokovi izmirenja novčanih obaveza po ugovorima, odnosno komercijalnim transakcijama između subjekata javnog sektora. U cilju lakšeg sprovođenja nadzora nad primenom propisa kod subjekata javnog sektora od strane Ministarstva finansija – Odeljenja za budžetsku inspekciju, predloženim izmenama i dopunom se propisuje nadležnost Uprave za trezor, trezora autonomne pokrajine i trezora jedinica lokalne samouprave, da prikupljaju podatke o preuzetim obavezama koje bi korisnici javnih sredstava dostavljali tim trezorima, kroz informacioni sistem Uprave za trezor i budžetsko informacioni sistem trezora autonomne pokrajine, kao i obaveza tih trezora da Odeljenju za budžetsku inspekciju dostavljaju izveštaje sa podacima o neizmirenim obavezama korisnika javnih sredstava čiji se računi vode u pripadajućem konsolidovanom računu trezora, u rokovima utvrđenim Zakonom. Takođe, predloženim izmenama i dopunom utvrđuje se nadležnost Poreske uprave u vršenju nadzora nad sprovođenjem ovog zakona u komercijalnim transakcijama između privrednih subjekata, kao organ koji je kadrovski i tehnički osposobljen za vršenje neposrednog inspekcijskog nadzora i pokretanje prekršajnog postupka u slučaju neizmirivanja novčanih obaveza u rokovima utvrđenim Zakonom.

Povodom ove tačke dnevnog reda nije bilo diskusije.

 Na predlog predsednika, Odbor je, većinom glasova, odlučio da predloži Narodnoj skupštini da prihvati Predlog zakona o izmenama i dopuni Zakona o rokovima izmirenja novčanih obaveza u komercijalnim transakcijama, koji je podnela Vlada.

\*

\* \*

 Na osnovu člana 156. stav 3. Poslovnika Narodne skupštine, Odbor za finansije, republički budžet i kontrolu trošenja javnih sredstava podnosi

I Z V E Š T A J

 Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o izmenama i dopuni Zakona o rokovima izmirenja novčanih obaveza u komercijalnim transakcijama, u načelu.

 Za izvestioca Odbora na sednici Narodne skupštine određen je Veroljub Arsić, predsednik Odbora.

 **Treća tačka dnevnog reda**: Razmatranje Predloga zakona o obavljanju plaćanja pravnih lica, preduzetnika i fizičkih lica koja ne obavljaju delatnost, koji je podnela Vlada (broj 400-1845/15 od 16. jula 2015. godine), u načelu

 Branka Đorđević, savetnik u Ministarstvu finansija, predstavila je Predlog zakona o obavljanju plaćanja pravnih lica, preduzetnika i fizičkih lica koja ne obavljaju delatnost, obrazložila razloge za njegovo donošenje i rešenja koja se predlažu. Predloženim zakonom se na sveobuhvatan način uređuje i modernizuje tržište platnih usluga i platni sistem Republike Srbije, jer pravni okvir za pružanje platnih usluga ustanovljen Zakonom o platnom prometu nije dovoljan za razvoj ovog tržišta u našoj zemlji, s obzirom na to da je od donošenja ovog zakona do danas došlo do ubrzanog tehnološkog razvoja i stvaranja novih platnih usluga i instrumenata. Donošenjem ovog zakona, uređuju se sva ona pitanja koja su ostala van predmeta uređenja Zakona o platnim uslugama i doprinosi se pravnoj sigurnosti svih učesnika u domaćem platnom sistemu, celovitom uređenju funkcionisanja platnog sistema i unapređenju domaćeg tržišta platnih usluga. Takođe, u Predlogu zakona preuzeta su ona rešenja iz Zakona o platnim uslugama koja su se do sada pokazala efikasnim u primeni na platnom tržištu, uz određena poboljšanja pravno-redakcijskog karaktera ili sa ciljem stvaranja povoljnijeg poslovnog ambijenta. Istovremeno, u obzir su uzete i one odredbe Zakona o platnim uslugama kojima se u domaći platni sistem uvode novi pružaoci platnih usluga i novi platni instrumenti, što će doprineti da regulatorni okvir funkcionisanja platnog sistema u zemlji sistemski bude usklađen.

Povodom ove tačke dnevnog reda nije bilo diskusije.

 Na predlog predsednika, Odbor je, jednoglasno, odlučio da predloži Narodnoj skupštini da prihvati Predlog zakona o obavljanju plaćanja pravnih lica, preduzetnika i fizičkih lica koja ne obavljaju delatnost, koji je podnela Vlada.

\*

\* \*

 Na osnovu člana 156. stav 3. Poslovnika Narodne skupštine, Odbor za finansije, republički budžet i kontrolu trošenja javnih sredstava podnosi

I Z V E Š T A J

 Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o obavljanju plaćanja pravnih lica, preduzetnika i fizičkih lica koja ne obavljaju delatnost, u načelu.

 Za izvestioca Odbora na sednici Narodne skupštine određen je Veroljub Arsić, predsednik Odbora.

 **Četvrta tačka dnevnog reda**: Razmatranje Predloga zakona o izmenama i dopunama Zakona o javnim nabavkama, koji je podnela Vlada (broj 404-1919/15 od 25. jula 2015. godine), u načelu

 Inga Šuput Đurić, rukovodilac Grupe za sistem javnih nabavki, predstavila je Predlog zakona o izmenama i dopunama Zakona o javnim nabavkama, obrazložila razloge za njegovo donošenje i rešenja koja se predlažu. Tokom dvogodišnje primene Zakona o javnim nabavkama koji je stupio na snagu 1. aprila 2013. godine, nadležne institucije iz oblasti javnih nabavki, naručioci i ponuđači ukazali su na potrebu izmena i dopuna važećeg Zakona i daljeg jačanja sistema javnih nabavki kako bi se povećala pre svega efikasnost i ekonomičnost postupaka javnih nabavki, kao i intenzitet konkurencije. Takođe, u 2014. godini donete su tri nove direktive EU u ovoj oblasti (Direktiva 2014/24/EU o javnim nabavkama; Direktiva 2014/25/EU o nabavkama od strane subjekata koji posluju u oblasti vodoprivrede, energetike, saobraćaja i poštanskih usluga; Direktiva 2014/23/EU o dodeli ugovora o koncesiji), sa kojima države članice moraju da se usklade u roku od 24 meseca (osim za elektronske nabavke kod kojih je rok 54 meseca). Imajući u vidu da je Strategijom razvoja javnih nabavki u Republici Srbiji za period 2014-2018. godine i Akcionim planom za sprovođenje Strategije za period 2014-2015. godine, predviđena izmena regulative u oblasti javnih nabavki u 2015. godini, ukazala se prilika da se, prvenstveno u cilju ekonomičnog raspolaganja javnim sredstvima, u najvećoj mogućoj meri otklone nedostaci uočeni u dosadašnjoj praksi prilikom sprovođenja javnih nabavki, kao i da se, u obostranom interesu naručilaca i ponuđača, razreše postojeće nedoumice i spreče moguće zloupotrebe, a postupci javnih nabavki učine efikasnijim. Takođe, Strategijom je predviđeno da se izmenama Zakona u 2015. godini, nastavi proces daljeg usklađivanja sa pravnim tekovinama EU i to sa novim direktivama koje su donete 2014. godine. Na osnovu analize efekata dosadašnje primene Zakona, utvrđeno je da efikasnost postupka javne nabavke i dalje nije na odgovarajućem nivou, te da naručioci i dalje najveći deo svojih napora usmeravaju na zadovoljavanje formalnih zahteva, kao i da postupak javne nabavke traje dugo što je imalo za posledicu nemogućnost da se obezbede preduslovi za nesmetano odvijanje procesa rada. Pored slabosti sistema javnih nabavki sa aspekta naručioca, slabosti su uočene i u pogledu ponuđača, koje se ogledaju u njihovom sve manjem učešću. Stoga, imajući u vidu sve navedeno, a u cilju jačanja i unapređenja sistema javnih nabavki Ministarstvo finansija i Uprava za javne nabavke su pripremile predloženi tekst izmena i dopuna Zakona kojim je najvećim delom izvršeno njegovo usklađivanje sa pomenutim direktivama EU.

 U diskusiji su učestvovali: Ivan Jovanović, Dejan Radenković i Veroljub Arsić.

 Na predlog predsednika, Odbor je, većinom glasova (12 za, 1 protiv, uzdržanih nije bilo), odlučio da predloži Narodnoj skupštini da prihvati Predlog zakona o izmenama i dopunama Zakona o javnim nabavkama, koji je podnela Vlada.

\*

\* \*

 Na osnovu člana 156. stav 3. Poslovnika Narodne skupštine, Odbor za finansije, republički budžet i kontrolu trošenja javnih sredstava podnosi

I Z V E Š T A J

 Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o izmenama i dopunama Zakona o javnim nabavkama, u načelu.

 Za izvestioca Odbora na sednici Narodne skupštine određen je Veroljub Arsić, predsednik Odbora.

 **Peta tačka dnevnog reda**: Razmatranje Predloga zakona o izmenama i dopunama Zakona o javnom dugu, koji je podnela Vlada (broj 400-1922/15 od 25. jula 2015. godine), u načelu

 Branko Drčelić, vršilac dužnosti direktora Uprave za javni dug, predstavio je Predlog zakona o izmenama i dopunama Zakona o javnom dugu, obrazložio razloge za njegovo donošenje i rešenja koja se predlažu. Predloženim zakonom vrše se izmene i dopune prvenstveno u domenu limitiranja namene zajmova za koje može biti izdata garancija Republike Srbije, odnosno ukida se mogućnost Republike Srbije da daje garancije za kredite za potrebe likvidnosti javnim preduzećima i drutim pravnim licima. Takođe, bliže se uređuju oblik i dinamika izveštavanja o realizaciji investicionih projekata koji se finansiraju iz kredita i definiše nova nadležnost Uprave za javni dug tako što se, pored poslova koji se odnose na upravljanje prilivima po osnovu javnog duga, predviđa da Uprava investira i obavlja ostale transakcije sa viškovima likvidnosti, odnosno sredstvima finansijske imovine Republike Srbije pod upravljanjem, čime se obezbeđuje veća kontrola nad implementacijom projektnih zajmova. Predloženim izmenama i dopunama stvaraju se preduslovi za smanjenje pritiska na rashodnu stranu budžeta Republike Srbije i povećanje finansijske discipline u javnom sektoru. Rešenja koja se predlažu ovim zakonom imaju za cilj da otklone uočene nedostatke terminološke prirode i da na taj način omoguće efikasniju primenu i preciznije tumačenje odredbi važećeg Zakona o javnom dugu.

Povodom ove tačke dnevnog reda nije bilo diskusije.

 Na predlog predsednika, Odbor je, većinom glasova, odlučio da predloži Narodnoj skupštini da prihvati Predlog zakona o izmenama i dopunama Zakona o javnom dugu, koji je podnela Vlada.

\*

\* \*

 Na osnovu člana 156. stav 3. Poslovnika Narodne skupštine, Odbor za finansije, republički budžet i kontrolu trošenja javnih sredstava podnosi

I Z V E Š T A J

 Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o izmenama i dopunama Zakona o javnom dugu, u načelu.

 Za izvestioca Odbora na sednici Narodne skupštine određen je Veroljub Arsić, predsednik Odbora.

 **Šesta tačka dnevnog reda**: Razmatranje Predloga zakona o potvrđivanju Ugovora o izmenama i dopunama Finansijskog ugovora između Republike Srbije i Evropske investicione banke za Projekat Klinički centri/A koji je podnela Vlada (broj 011-1915/15 od 25. jula 2015. godine)

 Branko Drčelić, vršilac dužnosti direktora Uprave za javni dug, predstavio je o potvrđivanju Ugovora o izmenama i dopunama Finansijskog ugovora između Republike Srbije i Evropske investicione banke za Projekat Klinički centri/A i obrazložio razloge za njegovo donošenje. Projekat Klinički centri/A podrazumeva modernizaciju, unapređenje i proširenje četiri klinička centra u Srbiji – Beogradu, Kragujevcu, Nišu i Novom Sadu, sa ciljem da se u značajnoj meri unapredi pružanje usluga zdravstvene zaštite većini stanovništva u Republici Srbiji. Imajući u vidu zastoje u toku realizacije Projekta, više puta su vršene izmene i dopune Finansijskog ugovora u pogledu produžetka datuma za povlačenje sredstava zajma i fizički završetak novih i rekonstruisanih zgrada za projekat Klinički centri/A. Izmenama i dopunama koje se predlažu, rok za povlačenje poslednje tranše kredita (u međuvremenu je istekao), produžava se do 31. decembra 2018. godine.

Povodom ove tačke dnevnog reda nije bilo diskusije.

 Na predlog predsednika, Odbor je, jednoglasno, odlučio da predloži Narodnoj skupštini da prihvati Predlog zakona o potvrđivanju Ugovora o izmenama i dopunama Finansijskog ugovora između Republike Srbije i Evropske investicione banke za Projekat Klinički centri/A, koji je podnela Vlada.

\*

\* \*

 Na osnovu člana 156. stav 3. Poslovnika Narodne skupštine, Odbor za finansije, republički budžet i kontrolu trošenja javnih sredstava podnosi

I Z V E Š T A J

 Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o potvrđivanju Ugovora o izmenama i dopunama Finansijskog ugovora između Republike Srbije i Evropske investicione banke za Projekat Klinički centri/A.

 Za izvestioca Odbora na sednici Narodne skupštine određen je Veroljub Arsić, predsednik Odbora.

 **Sedma tačka dnevnog reda**: Razmatranje Predloga zakona o potvrđivanju Ugovora o izmenama i dopunama Finansijskog ugovora između Republike Srbije i Evropske investicione banke za Projekat Klinički centri/B, koji je podnela Vlada (broj 011-1916/15 od 25. jula 2015. godine)

 Branko Drčelić, vršilac dužnosti direktora Uprave za javni dug, predstavio je o potvrđivanju Ugovora o izmenama i dopunama Finansijskog ugovora između Republike Srbije i Evropske investicione banke za Projekat Klinički centri/B i obrazložio razloge za njegovo donošenje. Projekat Klinički centri/B podrazumeva modernizaciju, unapređenje i proširenje četiri klinička centra u Srbiji – Beogradu, Kragujevcu, Nišu i Novom Sadu, sa ciljem da se u značajnoj meri unapredi pružanje usluga zdravstvene zaštite većini stanovništva u Republici Srbiji. Imajući u vidu zastoje u toku realizacije Projekta Klinički centri/A, više puta su vršene izmene i dopune Finansijskog ugovora u pogledu produžetka datuma za povlačenje sredstava zajma i fizički završetak novih i rekonstruisanih zgrada za projekat Klinički centri/B. Izmenama i dopunama koje se predlažu, rok za povlačenje poslednje tranše kredita se, s obzirom na pomerenu ukupnu dinamiku realizacije Projekta, produžava do 31. decembra 2018. godine.

Povodom ove tačke dnevnog reda nije bilo diskusije.

 Na predlog predsednika, Odbor je, jednoglasno, odlučio da predloži Narodnoj skupštini da prihvati Predlog zakona o potvrđivanju Ugovora o izmenama i dopunama Finansijskog ugovora između Republike Srbije i Evropske investicione banke za Projekat Klinički centri/B, koji je podnela Vlada.

\*

\* \*

 Na osnovu člana 156. stav 3. Poslovnika Narodne skupštine, Odbor za finansije, republički budžet i kontrolu trošenja javnih sredstava podnosi

I Z V E Š T A J

 Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o potvrđivanju Ugovora o izmenama i dopunama Finansijskog ugovora između Republike Srbije i Evropske investicione banke za Projekat Klinički centri/B.

 Za izvestioca Odbora na sednici Narodne skupštine određen je Veroljub Arsić, predsednik Odbora.

\*

\* \*

 Sednica je završena u 10,20 časova.

 Sednica je tonski snimana.

 SEKRETAR PREDSEDNIK

 Aleksandra Šašo Veroljub Arsić,s.r.